**Informatīvais ziņojums**

**par Latvijas Republikas nostāju Eiropas Savienības Konkurētspējas ministru padomes 2013.gada 19.februāra sanāksmē izskatāmajos jautājumos**

**1. Konkurētspējas ministru padomes sanāksmes darba kārtība**

2013.gada 19.februārī Briselē notiks Eiropas Savienības (turpmāk – ES) Konkurētspējas ministru padomes sanāksme (turpmāk – sanāksme). Paredzams, ka sanāksmes gaitā tiks izskatīti šādi Ekonomikas ministrijas (turpmāk - EM), Vides aizsardzības un reģionālās attīstības ministrijas (turpmāk – VARAM), Izglītības un zinātnes ministrijas (turpmāk - IZM) un Finanšu ministrijas (turpmāk- FM) kompetencē esoši jautājumi:

**1.1. Eiropas semestris** *(EM kompetence)*

*a) Komisijas paziņojums "Gada izaugsmes pētījums (2013. gads)"*

*b) Komisijas paziņojums "Stāvoklis vienotā tirgus integrācijā 2013. gadā – materiāls Gada izaugsmes pētījumam 2013. g."*

*c) Vienotā tirgus akts I un II – pašreizējais stāvoklis*

*- politikas debates*

Sanāksmē tiks diskutēts par ES dalībvalstu ekonomiskās politikas koordināciju Eiropas semestra kontekstā. 2012.gada 28.novembrī Eiropas Komisija publicēja 2013.gada Ikgadējo izaugsmes ziņojumu (turpmāk – ziņojums), uzsākot trešo Eiropas semestra ciklu no 2013.gada 1.janvāra līdz 2013.gada 30.jūnijam. Ziņojums publicēts vienlaicīgi ar vairākiem citiem dokumentiem, proti, ziņojumu „Stāvoklis Vienotā tirgus integrācijā 2013. gadā - Materiāls Gada izaugsmes pētījumam 2013.g.” *(State of the Single Market Integration 2013)*, Agrās brīdināšanas mehānisma ziņojumu *(Alert Mechanism Report)*, kā arī Projektu par dziļāku un patiesu Ekonomisko un monetāro savienību *(A Blueprint for a Deep and Genuine Economic and Monetary Union)*, par kuriem turpmāk ir plānotas diskusijas dažādos ES Padomes formātos.

**Latvijas pozīcija:** *[[1]](#footnote-1)*

**Latvija uzskata**, ka 2012.gada Ikgadējā izaugsmes ziņojuma prioritātes joprojām ir aktuālas arī 2013.gada Ikgadējā izaugsmes ziņojuma kontekstā, tāpēc esam gandarīti, ka Eiropas Komisija (turpmāk - Komisija) nav mainījusi iepriekšējā Ikgadējā izaugsmes ziņojumā noteiktās prioritātes. **Latvija uzskata**, ka ES dalībvalstīm un ES kopumā ir jāturpina jau iepriekšējā Eiropas semestra laikā iesāktais darbs fiskālās atbildības stiprināšanā, bezdarba un sociālo problēmu risināšanā un konkurētspējas uzlabošanā, attiecīgajās politikas jomās īstenojot nepieciešamās strukturālās reformas.

**Latvija vēlas** ES Vienotā tirgus liberalizāciju un pilnvērtīgu četru brīvību nodrošināšanu, likvidējot jebkādus šķēršļus, kas var traucēt sekmīgai ES Vienotā tirgus darbībai un brīvai konkurencei. **Latvija uzskata**, ka sekmīga ES Vienotā tirgus darbība un brīva konkurence ir efektīvākais instruments ilgtspējīgas konkurētspējas veicināšanai.

**Latvija pilnībā atbalsta** ES Vienotā tirgus integrācijas ziņojumā minēto Vienotā tirgus attīstības virzītājspēku turpmāku veicināšanu un šķēršļu likvidāciju. Tieši konkurētspējas uzlabošanas kontekstā **Latvijai ir svarīga** turpmākā ES Vienotā tirgus stiprināšana, tādēļ Latvija atbalsta Vienotā tirgus integrācijas ziņojumā noteiktās politikas prioritātes.

Ministru diskusiju strukturēšanai sanāksmē prezidentvalsts ir sagatavojusi nepapīru, kurā iekļauti trīs ar Ikgadējo izaugsmes ziņojumu saistīti jautājumi:

1. ***Kā mēs varam nodrošināt, ka ES rūpniecības politika palīdz ražojošiem uzņēmumiem, tostarp maziem un vidējiem uzņēmumiem, kļūt par daļu no globālajām vērtību ķēdēm un izmantot ātri augošo jauno tirgu un tehnoloģiju potenciālu?***

**Latvijas pozīcija:** *[[2]](#footnote-2)*

 **Latvija uzskata**, ka viens no veidiem, kā ES rūpniecības politikas kontekstā uzlabot rūpniecības sektora uzņēmumu, jo īpaši mazo un vidējo uzņēmumu (turpmāk – MVU) konkurētspēju un potenciālu iesaistīties globālajās piegāžu ķēdēs, kā arī uzlabot MVU potenciālu iekļūt jaunos tirgos un attīstīt tehnoloģijas, ir ES un dalībvalstu līmenī atbalstīt tās iniciatīvas, kas vērstas uz rūpniecības uzņēmumu sadarbības attīstīšanu, piemēram, atbalstot reģionālo klasteru un sadarbības tīklu veidošanos.

 **Latvija norāda**, ka ES rūpniecībai, īpaši MVU, joprojām izšķirošs jautājums ir piekļuve finansējumam. Tas būtiski gan pētniecisko izstrādņu komercializēšanai un jaunu tehnoloģiju ieviešanai, gan ES rūpniecības bāzes modernizācijai un jaunu darba vietu radīšanai. Šajā aspektā nozīmīgas gan dalībvalstu līmenī īstenotās rīcības, gan nākotnes ES mēroga programmu, kā pētniecības un inovācijas ietvarprogramma „Horizonts 2020” un Uzņēmumu konkurētspējas un mazo un vidējo uzņēmumu programma (COSME), piedāvātās iespējas ES rūpniecības uzņēmumiem, tajā skaitā Eiropas Investīciju bankas vai Eiropas Investīciju fonda atbalsta instrumenti un pasākumi (riska kapitāla fondi, riska kapitāla un garantiju instrumenti).

 Kopējās ES rūpniecības attīstībai un konkurētspējai svarīga globālo tirgu atvērtība, tādēļ **Latvija uzskata**, ka ES jāīsteno gudra un mērķtiecīga tirdzniecības politika, kas nodrošinātu taisnīgus starptautiskās tirdzniecības nosacījumus ES precēm un pakapojumiem eksporta tirgos, veicinātu piemērotus investīciju apstākļus, kā arī stiprinātu intelektuālā īpašuma tiesības un atvērtu trešo valstu publiskā iepirkuma tirgus. Uzskatam, ka jāturpina darbs pie visu veidu tirdzniecības barjeru mazināšanas ārējos tirgus (piemēram, paaugstināti ievedmuitas tarifi, produktu sertifikācija un atbilstības procedūras, ierobežojumi izejvielu iegādej).

1. ***Kādas būtu vissvarīgākās darbības, lai pārvarētu atlikušās barjeras pakalpojumu sektorā un, it īpaši, uzlabotu Pakalpojumu direktīvas ieviešanu?***

**Latvijas pozīcija:** *[[3]](#footnote-3)*

 **Latvija uzskata**, ka efektīvam un rezultatīvam darbam Pakalpojumu direktīvas ieviešanai nepieciešams nodrošināt visu dalībvalstu un Komisijas atbilstošu, fokusētu, apņēmīgu un koordinētu rīcību visos līmeņos. Latvija atzinīgi vērtē Komisijas darbu pie Pakalpojumu direktīvas ieviešanas un regulāri organizētās sanāksmes, kurās dalībvalstis var dalīties ar labās prakses piemēriem un problēmām prasību ieviešanā. Turklāt būtu nepieciešams izskatīt iespēju par Pakalpojumu direktīvā ietverto pasākumu piemērošanu citās jomās. Vienlaikus būtu jāveic detalizēta Pakalpojumu direktīvas mijiedarbības izvērtēšana ar patērētāju tiesību aizsardzības, e-komercijas, profesionālās kvalifikācijas, darbinieku nosūtīšanas u.tml. regulējumu.

1. ***Kādas būtu visefektīvākās darbības ES līmenī, lai uzlabotu ‘Vienotā tirgus pārvaldību?***

**Latvijas pozīcija:** *[[4]](#footnote-4)*

 **Latvija uzskata**, ka būtu biežāk nepieciešams izstrādāt horizontālas vadlīnijas, kā 2012.gada jūnija Komisijas paziņojumu par Vienotā tirgus labāku pārvaldību, kas vienlaikus noteiktu konkrētus īstenošanas pasākumus ar stingriem ieviešanas termiņiem. Šādi īstenošanas pasākumi būtu, piemēram, e-pārvaldes uzlabošanas pasākumi, kas nodrošinātu biznesa dibināšanai draudzīgāku vidi, paaugstinātu administrācijas efektivitāti, gan arī attiecīgi uzlabotu ES tiesību aktu transponēšanas un ieviešanas kvalitāti, kā arī plašas konsultācijas, diskusijas un forumi ar visām ieinteresētajām pusēm pirms ES tiesību aktu izstrādes, lai nodrošinātu kvalitatīvu ES tiesību aktu izstrādi jau sākuma posmā. Papildus, Komisijai jāsniedz lielāku palīdzību direktīvu īstenošanā, nevis tikai jāuzņemas sargsuņa loma, kā arī nenogurstoši jāstrādā pie neformālu problēmu risināšanas instrumentu un administratīvās sadarbības tiešsaistes rīku (SOLVIT, IMI u.tml.) darbības uzlabošanu, kā arī ar ES Vienoto tirgu saistītu jautājumu risināšanu, piemēram, savstarpējās atzīšanas principa efektīvu piemērošanu praksē.

**1.2. Komisijas paziņojums "Rīcības plāns uzņēmējdarbības jomā 2020. gadam – Uzņēmējdarbības gara atdzīvināšana Eiropā"** *(EM kompetence)*

*- politikas debates*

2013.gada 9.janvārī Eiropas Komisija publicēja ziņojumu „Rīcības plāns uzņēmējdarbības jomā 2020.gadam. Uzņēmējdarbības gara atdzīvināšana Eiropā” (turpmāk – Ziņojums), kurā sniegta informācija par plānotajām uzņēmējdarbības aktivitātēm Eiropā, norādot, ka, lai Eiropā atsāktos izaugsme un nodarbinātības līmenis būtu augstāks, nepieciešams sniegt atbalstu mazajiem un vidējiem uzņēmumiem (turpmāk – MVU) un īpaši jaunizveidotiem uzņēmumiem. Par šo jautājumu ir izstrādāta sākotnējā pozīcija, kas atrodas saskaņošanas procesā, kā arī sagatavots atsevišķs informatīvais ziņojums.

**1.3. REACH** *(VARAM kompetence)*

*a)Vispārējs ziņojums par REACH*

*b)Komisijas paziņojums "Otrais pārskats par regulējumu attiecībā uz nanomateriāliem"*

*c)Ceļvedis attiecībā uz īpaši bīstamām vielām*

*Komisijas sniegta informācija*

* *Komisijas sniegta informācija*
* *Viedokļu apmaiņa*

Sanāksmē Komisija sniegs pārskata ziņojumu par Regulu Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (turpmāk - REACH regulu), kā arī iepazīstinās ar īpašas bažas izraisošo vielu identificēšanas ceļvedi. Pie īpašas bažas izraisošām vielām (turpmāk – SVHC) tiek identificētas vielas, kas atbilst šādām bīstamības kategorijām:

* + kancerogēnas, mutagēnas vai reproduktīvajai sistēmai toksiskas;
	+ noturīgas, bioakumulatīvas un toksiskas vielas;
	+ ļoti noturīgas un ļoti bioakumulatīvas;
	+ vielas, par kurām ir zinātniski pierādījumi par iespējamu nopietnu iedarbību, piemēram, endokrīnās sistēmas grāvējvielas.

Ceļvedī aprakstīts kā pārbaudīt vielas, kas pieder kādai no augstāk minētajām kategorijām, prioritāti nosakot vielām, kas ir reģistrētas un netiek lietotas kā starpprodukti.

Ceļvedis ir balstīts uz riska pārvaldības iespējām, tādējādi ievērojot labākos normatīvo aktu regulējums attiecībā uz riska pārvaldību gan REACH regulas tvērumā (licencēšana, ierobežošana un vielu novērtēšana), gan citos normatīvajos aktos noteiktās prasības ārpus REACH regulas tvēruma.

Ja viela ir novērtēta kā SVHC, to iekļauj Eiropas Ķīmisko vielu aģentūras izveidotajā kandidātvielu sarakstā, kurā esošās vielas pretendē uz iekļaušanu REACH regulas 14.pielikuma licencēšanas sarakstā. Ja viela ir iekļauta licencēšanas sarakstā, tās ražotāji, importētāji vai pakārtotie lietotāji var pieteikties Eiropas Ķīmisko vielu aģentūrā licences saņemšanai. Pašlaik REACH regulas 14.pielikumā ir iekļautas 14 vielas. SVHC ceļvedis paredz līdz 2020.gadam apzināt visas SVHC vielas.

Komisija uzskata, ka 2020.gada mērķi var sasniegt tikai tad, ja visi iesaistītie dalībnieki sadarbojas. Tāpēc Komisija aicina dalībvalstis strādāt pie SVHC vielu novērtēšanas kopā ar Komisiju un Eiropas Ķīmisko vielu aģentūru (ECHA).

 Ministru diskusiju strukturēšanai sanāksmē prezidentvalsts ir sagatavojusi šādus diskusiju jautājumus:

1. ***Pārskats: Cik lielā mērā Komisijas secinājumi attiecībā uz REACH mērķu sasniegšanu sakrīt ar dalībvalstu viedokli?***

**Latvijas pozīcija:**

 **Latvija piekrīt** Komisijas vērtējumam, ka REACH regula ir kopumā attaisnojusi sevi un izpilda izvirzītos mērķus – nodrošināt cilvēku veselības un vides augsta līmeņa aizsardzību, kā arī vielu brīvu apriti iekšējā tirgū, vienlaikus veicinot konkurētspēju un inovāciju.

1. ***Ceļa karte: Vai delegācijas piekrīt Komisijas plānam izvērtēt potenciālās īpašas bažas izraisošās vielas? Kās ir paplašinātās sadarbības mērogs starp dalībvalstīm, Komisiju un ECHA šīs ceļa kartes ietvaros?***

**Latvijas pozīcija:**

 **Latvija atbalsta** Eiropas Komisijas plānu īpašas bažas izraisošo (SVHC) vielu novērtēšanā, izmantojot kandidātvielu sarakstu un licencēšanas noteikumus, un ka tas sekmēs šo vielu aktīvāku aizstāšanu visā piegādes ķēdē.

**1.4. Citi jautājumi**

1. **Iekšējais tirgus** *(EM kompetence)*

*i) Priekšlikums – Eiropas Parlamenta un Padomes Regula par tirgus uzraudzību produktiem un ar ko groza Padomes Direktīvas 89/686/EEK un 93/15/EEK un Eiropas Parlamenta un Padomes Direktīvas 94/9/EK, 94/25/EK, 95/16/EK, 97/23/EK, 1999/5/EK, 2000/9/EK, 2000/14/EK, 2001/95/EK, 2004/108/EK, 2006/42/EK, 2006/95/EK, 2007/23/EK, 2008/57/EK, 2009/48/EK, 2009/105/EK, 2009/142/EK, 2011/65/ES un Regulu (ES) Nr. 305/2011, Regulu (ES) Nr. 764/2008 un Regulu (EK) Nr. 765/2008 (pirmais lasījums)*

*ii) Priekšlikums – Eiropas Parlamenta un Padomes Regula par patēriņa preču drošību un ar ko atceļ Padomes Direktīvu 87/357/EEK un Padomes Direktīvu 2001/95/EK (pirmais lasījums)*

*- Komisijas sniegta informācija*

 Sanāksmes laikā Komisija informēs par jaunajiem tiesību aktu projektiem preču drošuma un tirgus uzraudzības jomā. Tiesību aktu projektus Komisija plāno publicēt 13.februārī, līdz ar to nav precīzas informācijas par to saturu.

 Potenciāli abi minētie tiesību akti būs vērsti uz Iekšējā tirgus darbības veicināšanu, no vienas puses vienādojot tirgus uzraudzības prakses visās dalībvalstīs un, no otras puses, nodrošinot drošu produktu pieejamību gan patērētājiem, gan profesionāļiem.

 Tirgus uzraudzība un preču drošuma garantēšana **Latvijai ir ļoti svarīgi** jautājumi, līdz ar to Latvija kopumā atbalsta plānoto nozares regulējuma pārskatīšanu un uzlabošanu, lai nodrošinātu saskanīgu un harmonizētu iekšējo tirgu. Konkrētāka Latvijas pozīcija tiks sagatavota, kad būs pieejami tiesību aktu projekti.

1. **Priekšlikums – Eiropas Parlamenta un Padomes Regula, ar ko izveido Savienības Muitas kodeksu (pirmais lasījums)** *(FM kompetence)*
* *Prezidentvalsts un Komisijas sniegta informācija par pašreizējo stāvokli*

 Sanāksmes laikā Īrijas prezidentūra un Komisija informēs par esošo situāciju jautājumos par Eiropas Parlamenta un Padomes Regulu, ar ko izveido Savienības Muitas kodeksu (turpmāk - SMK).

 Eiropas Parlamenta un Padomes 2008.gada 23.aprīļa Regulas (EK) Nr.450/2008, ar ko izveido Kopienas Muitas kodeksu (Modernizētais muitas kodekss), mērķis ir pielāgot muitas tiesību aktus pārmaiņām starptautiskajā tirdzniecībā, it īpaši straujai un neatgriezeniskai informācijas tehnoloģiju izmantošanai un elektroniskas datu apmaiņas intensitātes pieaugumam. Priekšlikumā Eiropas Parlamenta un Padomes Regulai, ar ko izveido SMK ir saglabāti Modernizētā muitas kodeksa mērķi, kas pilnībā atbilst esošajiem politikas virzieniem. SMK projekta galvenais mērķis ir aizstāt Modernizēto muitas kodeksu, saskaņojot to ar kopš 2009.gada 1.decembra spēkā esošo Lisabonas līgumu, kas groza Līgumu par Eiropas Savienību un Eiropas Kopienas dibināšanas līgumu, pārdēvējot to par Līgumu par Eiropas Savienības darbību.

 2013.gada 25.janvāra Pastāvīgo pārstāvju komitejas (COREPER I) sanāksmē prezidentūras izstrādātā SMK projekta kompromisa versija (dokuments Nr.5558/13) tika apstiprināta kā mandāta pamats pirmajam neformālajam trialogam ar Eiropas Parlamentu un Komisiju.

**Latvijas pozīcija:[[5]](#footnote-5)**

 **Latvija kopumā atbalsta** regulas projektu, jo ar SMK palīdzību tiks panākta muitas noteikumu vienkāršošana, kā arī SMK būs juridisks pamats elektroniskai datu apmaiņai ne tikai starp uzņēmējiem un dalībvalstu muitas iestādēm, bet arī ar citām valsts iestādēm, kuras ir iesaistītas starptautiskajā preču piegādes ķēdē.

1. **Misijas izaugsmei** *(EM kompetence)*
* *Komisijas sniegta informācija*

 Sanāksmes laikā Komisija sniegs aktuālo informāciju par iniciatīvu „Izaugsmes misiju”. Mazā Uzņēmējdarbības akta Eiropai ES ārējo tirgus apgūšanas vadlīnijas ietvaros, 2011.gadā Komisija ir uzsākusi iniciatīvu „Izaugsmes misiju” organizēšanu, ar mērķi sniegt atbalstu MVU, palīdzēt pārvarēt ekonomikas krīzes apstākļus un veicināt to konkurētspēju pasaules līmenī. Misiju ietvaros tiek organizētas augsta līmeņa amatpersonu tikšanās dažādos nozaru jautājumos un tajās piedalās pārstāvji no Komisijas, dalībvalstu uzņēmēju delegācijas un trešo valstu augsta līmeņa pārstāvības institūciju amatpersonas. Uzņēmumu delegāciju atlase notiek izmantojot dažādus informācijas kanālus, tostarp Eiropas uzņēmumu tīklu (EEN), dalībvalstu vēstniecības un pārstāvniecības, nozaru asociācijas u.c.

 Laika posmā no 2011.gada decembra līdz 2013.gada janvārim ir notikušas misijas uz tādām valstīm kā ASV, Brazīlija, Argentīna, Meksika, Čīle, Peru, Kolumbija, Tunisija, Ēģipte, iesaistot 300 uzņēmējus no 18 ES dalībvalstīm, ir noslēgti 56 politiskās vienošanās/ sadarbības līgumi.

 Lai pārņemtu labāko praksi un misijās iesaistītu arvien vairāk ES dalībvalstu uzņēmējus Komisija plāno izveidot ciešāku sadarbību ar ES dalībvalstīm, izmantojot dažādus informācijas kanālus.

 **Latvija kopumā vērtē pozitīvi** Komisijas iniciatīvu „Izaugsmes misijas”, jo tā sniedz iespēju ES dalībvalstu MVU gūt pieredzi ārpus ES tirgus, pārstāvot dažādas tautsaimniecības nozares vienlaikus un parādot Eiropu kā uzņēmējdarbībai labvēlīgu un iespējām atvērtu vietu. Vienlaikus **Latvija pauž bažas**, ka ES mazo ekonomiku uzņēmumiem dalība konkrētajā iniciatīvā var būt ierobežota. Piemēram, Latvijā ir salīdzinoši mazs skaits eksportējošo uzņēmumu, lai arī lielākā daļa no tiem ir tieši MVU, vienlaikus Latvijas uzņēmumu lielākais pluss ir tas, ka tie prot ātri pielāgoties tirgus vajadzībām vai spēj tajā noturēties arī ilgtermiņā. Nolūkā attīstīt ES Vienoto tirgu un vienmērīgu tā reģionālo attīstību, vēlamies uzsvērt, ka ir nepieciešams veicināt visu ES dalībvalstu uzņēmumu pārstāvību misijās.

**2.  Latvijas delegācija**

Delegācijas vadītājs: **Daniels Pavļuts**, Ekonomikas ministrs.

Delegācijas dalībnieki: **Juris Štālmeistars**, Latvijas Republikas pastāvīgā pārstāvja Eiropas Savienībā vietnieks;

**Zaiga Liepiņa**, Ekonomikas ministrijas valsts sekretāra vietniece;

**Aivars Neimanis**, Ekonomikas ministrijas nozares padomnieks Latvijas Republikas Pastāvīgajā pārstāvniecībā Eiropas Savienībā;

**Anna Upena**,Ekonomikas ministrijas nozares padomniece Latvijas Republikas Pastāvīgajā pārstāvniecībā Eiropas Savienībā.

Iesniedzējs:

Ekonomikas ministrs D.Pavļuts

Vizē: Valsts sekretārs

 J. Pūce

Atbildīgā amatpersona:

Inese Balode

Ekonomikas ministrijas

Ārējo ekonomisko attiecību departamenta direktore

tālr.:67013064

faksa numurs 67280882

e-pasts: Inese.Balode@em.gov.lv

11.02.2013. 12:00

2149

K.Stabiņš

Ekonomikas ministrijas

Ārējo ekonomisko attiecību departaments

67013046, Kaspars.Stabins@em.gov.lv

1. Spēkā ir nacionālā pozīcija Nr.1 „Par 2013.gada Ikgadējo izaugsmes ziņojumu”, kura apstiprināta Ekonomikas ministrijā 2012.gada 21.decembrī, Nr.1-17-13347. [↑](#footnote-ref-1)
2. Spēkā ir nacionālā pozīcija Nr.1 „Padomes secinājumi par atjauninātu paziņojumu par rūpniecības politiku – Spēcīgāka Eiropas rūpniecība izaugsmei un ekonomikas atveseļošanai”, kas apstiprināta Ministru kabinetā 2012.gada 10.decembrī un Saeimas Eiropas lietu komisijā 2012.gada 7.decembrī. [↑](#footnote-ref-2)
3. Spēkā ir nacionālā pozīcija Nr.1 „Par Komisijas paziņojumu Eiropas Parlamentam, Padomei, Eiropas Ekonomikas un sociālo lietu komitejas un Reģionu komitejai par Pakalpojumu direktīvas īstenošanu. Partnerība jaunai pakalpojumu nozares izaugsmei 2012-2015”, kura apstiprināta Ekonomikas ministrijā 2012.gada 10.decembrī, Nr.1-17-12778. [↑](#footnote-ref-3)
4. Spēkā ir nacionālā pozīcija Nr.1 „Par Komisijas paziņojumu Eiropas Parlamentam, padomei, Eiropas Ekonomikas un sociālo lietu komitejai un reģionu komitejai par Vienotā tirgus labāku pārvaldību”, kura apstiprināta Ekonomikas ministrijā 2012.gada 10.decembrī, Nr.1-17-12780. [↑](#footnote-ref-4)
5. Spēkā ir nacionālā pozīcija Nr. 2 *„Priekšlikums Eiropas Parlamenta un Padomes Regulai, ar ko izveido Savienības Muitas kodeksu”*, kas apstiprināta Ministru kabinetā 2012.gada 10.decembrī un Saeimas Eiropas lietu komisijā 2012.gada 7.decembrī. [↑](#footnote-ref-5)